SA broers se bakkies bots, vriend sterf in die VSADie ongelukstoneel.. Foto: Corson County Sheriff’s Office/Facebook Volgens ŉ verklaring van die Corson County-polisie het die botsing op 26 Desember op ŉ grondpad plaasgevind. Twee bakkies het op ŉ blindehoogte teen mekaar gebots. Die Capital Journal berig dat MC Weldon (33) die een bakkie bestuur het en Johan Weldon (26), sy broer, die ander bakkie. Werner Swart (33), ŉ vriend van die broers, het saam met MC in die bakkie gery. Volgens die berig is MC uit die bakkie geslinger en het hy ernstige beserings opgedoen. Werner is in die botsing dood. Johan het ook ernstige beserings opgedoen. Volgens die polisie het die bakkie waarin MC en Werner gery het na die botsing aan die brand geslaan. Niemand het volgens die polisie sitplekgordels aangehad nie. Die Capital Journal berig dat die drie mans as plaasarbeiders gewerk het vir Bryce Lindskov wat ŉ bees-en-saaiboerdery besit.